Legolas

Legolas Greenleaf on J. R. R. Tolkieni "Sõrmuste Isanda" triloogia haldjast tegelane. 
Taust.
Ta on pärit Sünklaane metsast ja on sealse haldjakuningas Thranduili poeg, tema ema ei ole aga mainitud. Üldse on Legolase varasemast elust väga vähe teada ning suurimaks mõistatuseks jääb tema vanus. Teada on vaid, et ta on väga vana, vihjete peale pakutakse tema vanust mõnesajast kui mõne tuhande aastani, aga kui vana ta täpselt on, seda öeldud ei ole.
Välimus ja iseloom.
Legolas on pikk ning nõtke, samas väga tugev. Ta on väga vitaalne ning vastupidav vigastustele, vintsutustele ning kurnatusele.
Legolase sitkus, terav nägemine ning võitlusoskused on Vennaskonnale suureks abiks nende rännakul, kuid Legolase lojaalsus ning sõprus oma kaaslastele on veelgi suurem tugi. Legolas on hea sõber kääbikutele, ta toetab kõiges Aragorni, kuid tugevaim side tekib tal päkapikk Gimliga, mis on üpris harukordne, kuna üldjuhul päkapikud ja haldjad üksteisest eriti lugu ei pea.
Seiklus.
Sõrmuse Vennaskond
Kui Aragornil on õnnestunud Guglunk kinni püüda, annab ta Guglunki Sünklaane haldjate hoole ja valve alla, et ta ei saaks põgeneda mustede jõudude poole üle. Kuid Guglunk kasutab haldjate lahkust ära ning selle tulemusel õnnestub tal põgeneda. Seejärel saabubki Legolas Rivendelli sõnumitoojana, et teatada Guglunki põgenemisest. Sealsel nõupidamisel Elrondi kojas määrab Elrond ta haldjate esindajaks Sõrmuse Vennaskonda. 
Kui Vennaskond on jõudnud oma rännakul mäeni ning neil ei õnnestu seda ületada, kuna lumesadu läheb aina tihedamaks, ning lumi ähvardab juba kääbikud enese alla matta, läheb Legolas vennaskonnast lahku, et uurida olusid. Ta on nii kerge, et suudab lumel käia ilma sellest läbi vajumata ning uurinud oma terava haldja pilguga ümbrust, naaseb ta kaaslaste juurde ning ütleb, et ainus võimalus on end lumest läbi kaevata ja tagasi pöörduda. Teekond tuleb aga jätkata ja siis pakub Boromir minna maa alt, läbi Moria kaevanduse. Gandalf on selle idee vastu, sest kuigi kunagi käisid Eregioni haldjad ja kaevanduse päkapikud tihedalt läbi, siis ahnelt kaevates äratasid päkapikud Morias kurjad jõud ja nüüd on sel paigal halb kuulsus. Kuid Vennaskond ei jõuagi veel otsust langetada, kui neid tabab Kraakeni rünnak ja nende ainsaks valikus saabki olla vaid põgenemine läbi Moria Idavärava kaevandusse. Kunagi ammustel aegadel oli Idavärav loodud päkapikkude ja haldjate vahel läbikäimiseks, kuid nende head suhted purunesid ning kumbki osapool ei tunnistanud oma süüd selles.
Teekond läbi Moria kestab mitmeid päevi. Kui alguses õnnestub neil märkamatuks jääda siis tänu Pippini naljale visata kivi kaevu, tekitavad nad müra ning paljastavad oma sealviibimise. Peagi tabab neid orkide rünnak. Vennaskond on sunnitud kiiresti põgenema üle Khazad-dumi silla. Seal näeb Gandalf lähenemas olendit, kes on kui vari ja leek ning ta tunneb selles olevuses ära Balrogi- muistse aja koletise. Gandalf käsib kaaslastel taganeda ning astub ise võitlusse Balrogiga. Nad võitlevad seni kuni mõlemad langevad sügavikku. Kurb ning leinav seltskond suundub edasi haldjate maa Lothlorieni poole. Teekonnal tajub Legolas, et Frodo Paunaste ja Juss on teistest maha jäänud. Vennaskond peatub, et ravida kääbikute vigastusi, mis nad on saanud võitluses orkidega. Lõpuks jõuavad nad Kuldsesse Metsa. Legolas pole seal iial varem olnud kuid ta tunnetab, et Lothlorienis on endiselt peidus mingi salajane võim, mille üle sealsed haldajd valvavad. Kohe Lothlorieni piiril peetakse neid kinni ja kõnetatakse, mis asjus nad on sinna teel. Haldjamaa piirid on hästi kaitstud. Legolas kõnetab neid haldjakeeli ja seejärel palub sealne vahis olnud haldjate juht Haldir, neil üles tulla (mallorni puudele on ehitatud parandad, kus nad vahti peavad). Legolas räägib neile, kes on tema kaaslased ja kuigi haldjad ei vaimustu päkapiku kohalolust, lasevad nad lõpus siiski seltskonna oma maadele aga tingimusel, et Legolas päkapikul ikka silma peal hoiab. Öö veedavad nad haldjate juures vahipostide parandal. Järgmisel päeval suunduvad nad edasi Lothlorienisse. Seal kohtuvad nad Celeborn ja Galadrieliga, Kuldse Metsa isanda ja emandaga. Mõneks ajaks jääb Vennaskond sinna peatuma, et koguda jõudu ja ka tarkust edasi minekuks. kui Vennaskond lõpuks jätab hüvasti Kuldse Metsa ja tema rahvaga, jagavad Celeborn ja Galadriel oma külalistele kingitusi. Legolasele antakse Galadhrimide vibu ning nooled, mis tabavad palju pikema distantsi pealt kui need, mis tal praegu on.